
   REPUBLIKA HRVATSKA
   Općinski sud u Vukovaru
Vukovar, Županijska ul. br. 31
Poslovni broj: R1 Ob-131/2026-2

R E P U B L I K A   H R V A T S K A
R J E Š E NJ E

Općinski sud u Vukovaru, po sucu pojedincu Sanji Vrabec-Vrančić, u izvanparničnom predmetu predlagatelja Hrvatski zavod za socijalni rad Područni ured V. protiv protustranke V. F. iz V…, OIB …, sada na adresi V…, radi određivanja mjere za zaštitu osobnih prava i dobrobiti djeteta  maloljetnog D. Đ., izvan ročišta, 23. ožujka 2026. 

r i j e š i o    j e

I. Maloljetnom djetetu D. Đ., rođenom … u V., OIB …, imenuje se poseban skrbnik radi zaštite njegovih osobnih prava i dobrobiti u ovom sudskom postupku. 
II. Poseban skrbnik imenuje se u osobi M. D., dipl. pravnice s položenim pravosudnim ispitom, zaposlenice Centra za posebno skrbništvo Z. Podružnica O..
III. Poseban skrbnik ovlašten je zastupati dijete iz toč. I. izreke ovog rješenja u postupku koji se kod Općinskog suda u V. vodi pod posl. br. R1Ob-131/2026 radi određivanja mjere za zaštitu osobnih prava i dobrobiti djeteta – lišavanje prava na roditeljsku skrb.
IV. Poseban skrbnik dužan je podnijeti izvješće o svojem radu na zahtjev ravnatelja Centra za posebno skrbništvo tijekom obavljanja poslova skrbništva u roku koji odredi ravnatelj, a po okončanju slučaja za koji je bio imenovan u roku od 8 dana. 
 V.  Žalba protiv ovog rješenja ne zadržava ovrhu.

Obrazloženje
1. Predlagatelj je kod ovoga suda 18. ožujka 2026. podnio prijedlog radi određivanja mjere za zaštitu osobnih prava i dobrobiti u izreci navedenog maloljetnog djeteta u odnosu na njegovu majku u prijedlogu označenu protustranku, predlažući, u smislu odredbe čl. 170-177. Obiteljskog zakona (Narodne Novine 103/15, 98/19, 47/20, 49/23–Odluka Ustavnog suda Republike Hrvatske i 156/23, u daljem tekstu ObZ), da sud odredi mjeru lišavanje prava na roditeljsku skrb protustranke u odnosu na navedeno dijete. 
2. U prijedlogu, predlagatelj navodi da je rješenjem Općinskog suda u V. poslovni broj R1Ob-… od 14. veljače 2025. protustranci produljena mjera oduzimanja prava na stanovanje s tim djetetom čija je majka u trajanju od godinu dana računajući od toga dana, da je mjera istekla, da je predlagatelj proveo postupak preispitivanja okolnosti koje su bile odlučne za podnošenje prijedloga za oduzimanje prava na stanovanje te je iz tih radnji utvrđeno da je protustranka kao majka na odgovarajući način upoznata sa svrhom i značenjem provedenih postupaka, da je u svojoj zapisničkoj izjavi od 9. veljače 2026. danoj kod predlagatelja iznijela da je u proteklih godinu dana nekoliko puta posjetila dijete, no da ne zna kada i koliko, da aktualno samostalno skrbi o troje maloljetne djece niske kronološke dobi i stoga smatra da nema uvjete da u izreci ovoga rješenja navedeno dijete stanuje s njom, te je izrazila zadovoljstvo brigom i skrbi koju djetetu pružaju njegovi djed i baka, da za dijete uzdržavanje ne plaća jer su djed i baka zapisnički kod predlagatelja izjavili da ne treba, te da je podizala novac s knjižice djeteta i novac trošila za svoje vlastite potrebe iako je svjesna da je to mirovina djeteta koja se treba koristiti za njegove potrebe i u odnosu na koje postupanje ona ima zabranu određenu rješenjem ovoga suda od 6. studenog 2024., da je dijete smješteno u udomiteljsku srodničku obitelj bake I. Đ. u kojoj se o djetetu skrbi na valjani način, te da je za potrebe ovoga postupka i psiholog kod predlagatelja obavio razgovor i s navedenim maloljetnim djetetom. 
2.1. S obzirom da za vrijeme trajanja opisane mjere za zaštitu osobnih prava i dobrobiti djeteta protustranka kao roditelj nije uložila niti minimalni napor potreban za stvaranje odnos s navedenim djetetom, nema namjeru preuzeti skrb o njemu i suglasna je s lišenjem prava na roditeljsku skrbi te je izrazila suglasnosti i zadovoljstvo činjenicom da o djetetu skrbe baka i djed te je pristala da i nadalje tako ostane, protustranka je majka koja nije pokazala potrebnu želju, motivaciju niti volju za preuzimanje skrbi o djetetu nego je zanemarila roditeljske dužnost i obaveze i cjelokupnu brigu o djetetu prepustila njegovoj baki i djedu, ne sudjeluje u uzdržavanju djeteta, nego je unatoč sudskoj zabrani mirovinu djeteta trošila za vlastite potrebe, te s obzirom da se djetetu odgovarajuća skrb pruža u udomiteljskoj srodničkoj obitelji i lišenjem prava na roditeljsku skrb njegove majke omogućio bi mu se život u stabilnom obiteljskom okruženju, opravdano je odrediti predloženu mjeru uz ostvarivanje osobnih odnosa djeteta s majkom te naložiti majci plaćati uzdržavanje za dijete u mjesečnom iznosu od 200,00 eura. 
3. Uz prijedlog, predlagatelj je, kao dokaz prednjih navoda, dostavio sudu ispis nakon izvršenog uvida u digitalne podatke matice rođenih na ime V. F. i na ime D. Đ., rješenje ovoga suda poslovni broj R1 Ob-… od 14. veljače 2025. i izvješće za mlt. D. Đ. od 13. ožujka 2026.. 
4. Na temelju odredbe čl. 487. ObZ u sv. s odredbom čl. 242. istoga zakona, u postupcima radi zaštite prava i interesa maloljetnog djeteta koji se vodi radi određivanja mjere za zaštitu prava i dobrobiti djeteta, dijete zastupa poseban skrbnik kojeg imenuje sud. 
5. Na temelju odredbe čl. 243. st. 4. i 7. ObZ poseban skrbnik koji je zaposlenik centra za posebno skrbništvo, dužan je podnijeti izvješće o svojem radu na zahtjev ravnatelja Centra za posebno skrbništvo tijekom obavljanja poslova skrbništva u roku koji odredi ravnatelj, a po okončanju slučaja za koji je bio imenovan u roku od osam dana. 
Slijedom iznijetog, odlučeno je u kao u izreci ovoga rješenja. 
U Vukovaru 23. ožujka 2026.
                                                                                           Sudac:
Sanja Vrabec- Vrančić v.r.




Uputa o pravnom lijeku:
Protiv ovog rješenja dopuštena je žalba u roku 15 dana od primitka prijepisa ovoga rješenja. Žalba se podnosi pisano ovome sudu u tri istovjetna primjerka, a o žalbi odlučuje županijski sud kao drugostupanjski. Žalba podnesena protiv ovoga rješenja ne zadržava ovrhu.
Dostavna naredba:
1. Predlagatelju. 
2. Protustranci.
4. Maloljetnom djetetu po posebnom skrbniku.
5.  Udomiteljici I.Đ..



image1.jpeg




